Document ID: 32015R0359

KOMISSION ASETUS (EU) 2015/359,
annettu 4 päivänä maaliskuuta 2015,
Euroopan parlamentin ja neuvoston asetuksen (EY) N:o 1338/2008 täytäntöönpanosta terveydenhuollon menoja ja rahoitusta koskevien tilastojen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kansanterveyttä sekä työterveyttä ja työturvallisuutta koskevista yhteisön tilastoista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1338/2008 (1) ja erityisesti sen 9 artiklan 1 kohdan ja liitteessä II olevan d kohdan,
sekä katsoo seuraavaa:
(1)
Asetuksella (EY) N:o 1338/2008 luodaan yhteiset puitteet kansanterveyttä sekä työterveyttä ja työturvallisuutta koskevien Euroopan tilastojen järjestelmälliselle tuottamiselle.
(2)
Täytäntöönpanotoimenpiteissä määritellään terveydenhuollon menoja ja rahoitusta koskevat toimitettavat tiedot ja metatiedot sekä tietojen toimittamisen viitejaksot, toimitustiheys ja määräajat.
(3)
Asetuksen (EY) N:o 1338/2008 6 artiklan 2 kohdan mukaisesti on suoritettu kustannus-hyötyanalyysi, jossa on otettu huomioon terveydenhuollon menoja ja rahoitusta koskevista tiedoista saatava hyöty suhteessa niihin kustannuksiin ja rasitteisiin, joita jäsenvaltioille on aiheutunut tietojenkeruusta, jota ne ovat terveystilinpitojärjestelmässä vahvistettujen periaatteiden mukaisesti vuodesta 2005 lähtien vapaaehtoisesti harjoittaneet. Asetuksen (EY) N:o 1338/2008 6 artiklan 1 kohdan nojalla komissio käynnisti vuosina 2013 ja 2014 pilottitutkimuksia, joita jäsenvaltiot toteuttivat vapaaehtoisesti. Komissio on keskustellut jäsenvaltioiden kanssa käyttäjien tarpeista useissa kokouksissa. EU:n laajuisten tietojen saatavuudesta on todennäköisesti suurta hyötyä terveys- ja sosiaalipolitiikkaa koskevassa päätöksenteossa.
(4)
Tietojen relevanssin ja vertailukelpoisuuden varmistamiseksi terveystilinpitojärjestelmää koskevan vuoden 2011 manuaalin (System of Health Accounts 2011 manual) (2), jonka komissio (Eurostat), Taloudellisen yhteistyön ja kehityksen järjestö (OECD) ja Maailman terveysjärjestö (WHO) ovat tuottaneet yhdessä ja jossa vahvistetaan terveydenhuollon menoja ja rahoitusta koskevat käsitteet, määritelmät ja tietojenkäsittelymenetelmät, olisi muodostettava perusta kyseisten kolmen organisaation yhteisessä vuotuisessa tietojenkeruussa käytettävälle yksityiskohtaiselle kyselylomakkeelle ja siihen liittyville ohjeille.
(5)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaisia,
ON HYVÄKSYNYT TÄMÄN ASETUKSEN:
1 artikla
Tässä asetuksessa vahvistetaan säännöt, jotka koskevat terveydenhuollon menoja ja rahoitusta koskevien Euroopan tilastojen kehittämistä ja tuottamista; kyseinen aihe on yksi asetuksen (EY) N:o 1338/2008 liitteessä II luetelluista terveydenhuoltotilastoja koskevista aiheista.
2 artikla
Tämän asetuksen soveltamisessa käytettävät määritelmät vahvistetaan tämän asetuksen liitteessä I.
3 artikla
Jäsenvaltioiden on annettava tietoja liitteessä II määritetyillä alueilla.
4 artikla
1. Jäsenvaltioiden on toimitettava vaaditut tiedot ja niihin liittyvät metatiedot vuosittain. Viitejakso on kalenterivuosi.
2. Viitevuotta N koskevat tiedot ja metatiedot on toimitettava viimeistään 30 päivänä huhtikuuta vuonna N + 2.
3. Tiedot ja viitemetatiedot on toimitettava komissiolle (Eurostatille) keskitetyn vastaanottopisteen kautta tai niin, että ne ovat komission (Eurostat) haettavissa sähköisessä muodossa vuosittain.
4. Ensimmäinen viitevuosi on 2014.
5. Viimeinen viitevuosi on 2020.
6. Poiketen siitä, mitä 2 kohdassa säädetään, jäsenvaltioiden on toimitettava tiedot ja viitemetatiedot viitevuoden 2014 osalta viimeistään 31 päivänä toukokuuta 2016.
5 artikla
1. Jäsenvaltioiden on toimitettava tiedot liitteessä II määritetyllä aggregointitasolla.
2. Jäsenvaltioiden on toimitettava tarvittavat viitemetatiedot, erityisesti tietolähteistä, tietojen kattavuudesta, käytetyistä keruumenetelmistä ja kyseisen jäsenvaltion kansallisen terveydenhuollon menojen ja rahoituksen ominaispiirteistä, jotka poikkeavat liitteessä I vahvistetuista määritelmistä, viittaukset kansalliseen lainsäädäntöön, jos sitä käytettään terveydenhuollon menojen ja rahoituksen perustana, sekä tiedot mahdollisista muutoksista mainittuihin tilastokäsitteisiin.
6 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä maaliskuuta 2015.

Labels: 12
0
18
19